b'\n_START_ARTICLE_\nApoptoosi\n_START_PARAGRAPH_\nApoptoosi eli ohjelmoitunut solukuolema on solujen jakautumista s\xc3\xa4\xc3\xa4televien geenien m\xc3\xa4\xc3\xa4r\xc3\xa4\xc3\xa4m\xc3\xa4 solujen ohjelmoitu kuoleminen, joka on normaali osa yksil\xc3\xb6nkehityst\xc3\xa4 ja kudosten uusiutumista.\n_START_SECTION_\nApoptoosin vaiheet\n_START_PARAGRAPH_\nTuman kromatiini tiivistyy ja kasautuu tumakotelon reunoille ja DNA hajoaa. Tuma hajoaa osiksi joita tumakotelo yh\xc3\xa4 ymp\xc3\xa4r\xc3\xb6i. Solun tukiranka hajoaa ja solukalvo poimuuntuu. Solu hajoaa solukalvon ymp\xc3\xa4r\xc3\xb6imiksi rakkuloiksi. Fagosytoiva solu tuhoaa solun ottamalla sen sis\xc3\xa4\xc3\xa4ns\xc3\xa4. Kaikki makromolekyylit tuhoutuvat. Joskus kuitenkin n\xc3\xa4m\xc3\xa4 kutistuneet solut/rakkulat voivat s\xc3\xa4ily\xc3\xa4 pitki\xc3\xa4kin aikoja teht\xc3\xa4v\xc3\xa4ss\xc3\xa4\xc3\xa4n, sill\xc3\xa4 esimerkiksi silm\xc3\xa4n linssi koostuu l\xc3\xa4hinn\xc3\xa4 kuolleista soluista.\n_START_SECTION_\nApoptoosiin johtavat tekij\xc3\xa4t\n_START_PARAGRAPH_\nSolun pinnalla on reseptoreita, joiden aktivoituminen k\xc3\xa4ynnist\xc3\xa4\xc3\xa4 apoptoosiin. Reseptorit aktivoituvat v\xc3\xa4litt\xc3\xa4j\xc3\xa4aineiden sek\xc3\xa4 tulehdussolun vastinreseptorien avulla. Jos solu on vaurioitunut se voi sis\xc3\xa4lt\xc3\xa4k\xc3\xa4sin k\xc3\xa4ynnist\xc3\xa4\xc3\xa4 apoptoosin. Mitokondriolla on iso osa apoptoosin s\xc3\xa4\xc3\xa4telyss\xc3\xa4. Mitokondriot voivat tunnistaa solussa stressitekij\xc3\xb6it\xc3\xa4 jolloin apoptoosi k\xc3\xa4ynnistyy. My\xc3\xb6s DNA:n vaurio voi johtaa apoptoosiin s\xc3\xa4\xc3\xa4telyproteiinin v\xc3\xa4lityksell\xc3\xa4. Jos solulta puuttuu elonj\xc3\xa4\xc3\xa4mist\xc3\xa4 edist\xc3\xa4vi\xc3\xa4 tekij\xc3\xb6it\xc3\xa4 apoptoosi k\xc3\xa4ynnistyy. Aiheuttajana voi olla esimerkiksi solulle vieras ymp\xc3\xa4rist\xc3\xb6 tai solun v\xc3\xa4\xc3\xa4r\xc3\xa4 kiinnittyminen.\n_START_SECTION_\nApoptoosi kehossa\n_START_PARAGRAPH_\nOn useita tilanteita, joissa soluista on p\xc3\xa4\xc3\xa4st\xc3\xa4v\xc3\xa4 eroon. Vaurioituneet tai virusten infektoimat solut saadaan apoptoosin avulla tuhottua. Yksil\xc3\xb6nkehityksen aikana muun muassa sormien synty on apoptoosin ansiota. Sormet muotoutuvat tarpeettomien solujen kuollessa sormien v\xc3\xa4list\xc3\xa4. My\xc3\xb6s auringonvalon vaikutuksesta vaurioituneet ihosolut tuhoutuvat apoptoottisesti. Apoptoosi ei aiheuta tulehdusta. Apoptoosilla on my\xc3\xb6s keskeinen merkitys immuunipuolustuksessa, ja sy\xc3\xb6p\xc3\xa4\xc3\xa4n liittyy usein apoptoosin estyminen.'